Document ID: 32019R0127

Reference:
31.1.2019
LT
Europos Sąjungos oficialusis leidinys
L 30/74
EUROPOS PARLAMENTO IR TARYBOS REGLAMENTAS (ES) 2019/127
2019 m. sausio 16 d.
kuriuo įsteigiamas Europos gyvenimo ir darbo sąlygų gerinimo fondas (EUROFOUND) ir panaikinamas Tarybos reglamentas (EEB) Nr. 1365/75
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Sutartį dėl Europos Sąjungos veikimo, ypač į jos 153 straipsnio 2 dalies a punktą,
atsižvelgdami į Europos Komisijos pasiūlymą,
teisėkūros procedūra priimamo akto projektą perdavus nacionaliniams parlamentams,
atsižvelgdami į Europos ekonomikos ir socialinių reikalų komiteto nuomonę (1),
pasikonsultavę su Regionų komitetu,
laikydamiesi įprastos teisėkūros procedūros (2),
kadangi:
(1)
Europos gyvenimo ir darbo sąlygų gerinimo fondas (toliau – EUROFOUND) buvo įsteigtas Tarybos reglamentu (EEB) Nr. 1365/75 (3), siekiant prisidėti prie geresnių gyvenimo ir darbo sąlygų planavimo ir užtikrinimo, kaupiant ir skleidžiant žinias. EUROFOUND taip pat turėtų atsižvelgti į vidutinio laikotarpio ir ilgalaikes to konteksto perspektyvas;
(2)
nuo 1975 m., kai buvo įsteigtas, EUROFOUND atlieka svarbų vaidmenį padėdamas gerinti gyvenimo ir darbo sąlygas visoje Sąjungoje. Per tuos metus dėl visuomenės pokyčių ir esminių pasikeitimų darbo rinkose labai pakito gyvenimo ir darbo sąlygų sąvokos ir reikšmė. Todėl reikėtų pakoreguoti terminiją, vartojamą EUROFOUND tikslams ir užduotims aprašyti tam, kad tie pokyčiai būtų atspindėti;
(3)
Reglamentas (EEB) Nr. 1365/75 buvo keletą kartų iš dalies keičiamas. Kadangi reikia padaryti naujų pakeitimų, dėl aiškumo tas reglamentas turėtų būti panaikintas ir pakeistas nauju reglamentu;
(4)
EUROFOUND valdymo taisyklės, kiek tai įmanoma ir atsižvelgiant į trišalį jo pobūdį, turėtų būti nustatytos pagal 2012 m. liepos 19 d. Europos Parlamento, Europos Sąjungos Tarybos ir Europos Komisijos bendro pareiškimo dėl decentralizuotų agentūrų principus;
(5)
EUROFOUND teikia Sąjungos institucijoms ir įstaigoms, valstybėms narėms ir socialiniams partneriams informaciją, kuri yra specializuota ir kuri suteikia pridėtinę vertę EUROFOUND kompetencijos srityje;
(6)
EUROFOUND turėtų ir toliau atlikti tyrimus, kad būtų užtikrintas gyvenimo ir darbo sąlygų bei darbo rinkų pokyčių Sąjungoje lyginamųjų analizių ir tendencijų tyrimų tęstinumas;
(7)
taip pat svarbu, kad EUROFOUND glaudžiai bendradarbiautų su atitinkamomis tarptautinio, Sąjungos ir nacionalinio lygmens įstaigomis;
(8)
kadangi trys trišalės agentūros, t. y. EUROFOUND, Europos darbuotojų saugos ir sveikatos agentūra (toliau – ES-OSHA) ir Europos profesinio mokymo plėtros centras (toliau – CEDEFOP), nagrinėja darbo rinkos, darbo aplinkos, profesinio rengimo bei mokymo ir įgūdžių klausimus, reikia, kad jos tarpusavyje glaudžiai koordinuotų savo veiklą. Taigi EUROFOUND veikla turėtų papildyti ES-OSHA ir CEDEFOP veiklą tais atvejais, kai jų interesų sritys yra panašios, pirmiausia naudojantis gerai veikiančiomis priemonėmis, tokiomis kaip susitarimo memorandumai. EUROFOUND turėtų pasinaudoti būdais didinti efektyvumą ir sinergiją ir turėtų vengti savo veiklos dubliavimosi su ES-OSHA, CEDEFOP ir Komisijos veikla. Be to, kai taikytina, EUROFOUND turėtų stengtis efektyviai bendradarbiauti su Sąjungos institucijų ir išorės specializuotų įstaigų mokslinių tyrimų pajėgomis;
(9)
atlikdama EUROFOUND vertinimą, Komisija turėtų konsultuotis su pagrindiniais suinteresuotaisiais subjektais, be kita ko, su Valdančiosios tarybos nariais ir Europos Parlamento nariais;
(10)
trišalis EUROFOUND, ES-OSHA ir CEDEFOP pobūdis yra labai vertinga visaapimančio požiūrio išraiška, grindžiama socialinių partnerių, Sąjungos ir nacionalinių institucijų socialiniu dialogu, kuris yra nepaprastai svarbus siekiant surasti bendrus tvarius socialinius ir ekonominius sprendimus;
(11)
siekiant racionalizuoti EUROFOUND sprendimų priėmimo procesą ir prisidėti prie našumo ir efektyvumo didinimo, turėtų būti nustatyta dviejų lygmenų valdymo struktūra. Tuo tikslu valstybėms narėms, nacionalinėms darbdavių ir darbuotojų organizacijoms ir Komisijai turėtų būti atstovaujama Valdančiojoje taryboje, turinčioje reikiamus įgaliojimus, įskaitant biudžeto priėmimo ir programavimo dokumento tvirtinimo įgaliojimus. Programavimo dokumente, kuriame pateikiama EUROFOUND daugiametė darbo programa ir jo metinė darbo programa, Valdančioji taryba turėtų nustatyti strateginius EUROFOUND veiklos prioritetus. Be to, į Valdančiosios tarybos priimtas interesų konfliktų prevencijos ir valdymo taisykles turėtų būti įtrauktos priemonės, kurias taikant galima rizika nustatoma ankstyvame etape;
(12)
kad EUROFOUND tinkamai veiktų, valstybės narės, Europos darbdavių ir darbuotojų organizacijos ir Komisija turėtų užtikrinti, kad į Valdančiąją tarybą skiriami asmenys turėtų atitinkamų žinių socialinės ir darbo politikos srityje, kad galėtų priimti strateginius sprendimus ir prižiūrėti EUROFOUND veiklą;
(13)
turėtų būti įsteigta Vykdomoji valdyba, kuriai būtų pavesta tinkamai rengti Valdančiosios tarybos posėdžius ir talkinti Valdančiajai tarybai sprendimų priėmimo ir priežiūros procesuose. Padėdama Valdančiajai tarybai, prireikus dėl skubos priežasčių, Vykdomoji valdyba turėtų turėti galimybę priimti tam tikrus laikinus sprendimus Valdančiosios tarybos vardu. Valdančioji taryba turėtų priimti Vykdomosios valdybos darbo tvarkos taisykles;
(14)
už bendrą EUROFOUND valdymą pagal Valdančiosios tarybos nustatytą strateginę kryptį, įskaitant einamosios veiklos administravimą, taip pat finansinių ir žmogiškųjų išteklių valdymą, turėtų būti atsakingas vykdomasis direktorius. Vykdomasis direktorius turėtų vykdyti jam suteiktus įgaliojimus. Turėtų būti galima sustabdyti tuos įgaliojimus išskirtinėmis aplinkybėmis, tokiomis kaip interesų konfliktai arba sunkūs Europos Sąjungos pareigūnų tarnybos nuostatuose (toliau – Tarnybos nuostatai) numatytų pareigų nevykdymo atvejai;
(15)
lygybės principas yra vienas iš pagrindinių Sąjungos teisės principų. Pagal šį principą moterų ir vyrų lygybė turi būti užtikrinta visose srityse, įskaitant įdarbinimą, darbą ir atlyginimą. Visos šalys turėtų siekti, kad Valdančiojoje taryboje ir Vykdomojoje valdyboje būtų proporcingas moterų ir vyrų skaičius. To tikslo Valdančioji taryba turėtų taip pat siekti rinkdama savo pirmininką ir pirmininko pavaduotojus, o Vyriausybėms ir darbdavių bei darbuotojų organizacijoms atstovaujančios grupės Valdančiojoje taryboje taip pat turėtų to siekti, kai skiriami pakaitiniai nariai, dalyvausiantys Vykdomosios valdybos posėdžiuose;
(16)
EUROFOUND turi ryšių palaikymo biurą Briuselyje. Galimybė toliau turėti tą biurą turėtų išlikti;
(17)
su EUROFOUND susijusios finansinės nuostatos ir programavimo bei ataskaitų teikimo nuostatos turėtų būti atnaujintos. Komisijos deleguotajame reglamente (ES) Nr. 1271/2013 (4) numatyta, kad EUROFOUND turi atlikti tų programų ir veiklos, dėl kurių patiriamos didelės išlaidos, ex ante ir ex post vertinimus. Į tuos vertinimus EUROFOUND turėtų atsižvelgti rengdamas savo daugiamečio ir metinio programavimo dokumentus;
(18)
siekiant užtikrinti visišką EUROFOUND savarankiškumą ir nepriklausomumą ir sudaryti jam sąlygas tinkamai siekti savo tikslų ir vykdyti užduotis pagal šį reglamentą, EUROFOUND turėtų būti skirtas pakankamas atskiras biudžetas, kurio pajamas daugiausia sudarytų įnašas iš Sąjungos bendrojo biudžeto. Kalbant apie Sąjungos įnašą ir bet kokias kitas subsidijas, mokėtinas iš Sąjungos bendrojo biudžeto, EUROFOUND turėtų būti taikoma Sąjungos biudžeto procedūra. EUROFOUND finansinių ataskaitų auditą turėtų atlikti Audito Rūmai;
(19)
EUROFOUND veiklai reikalingas vertimo paslaugas turėtų teikti Europos Sąjungos įstaigų vertimo centras (toliau – Vertimo centras). EUROFOUND turėtų bendradarbiauti su Vertimo centru, kad būtų nustatyti kokybės, terminų laikymosi ir konfidencialumo rodikliai, aiškiai nurodyti EUROFOUND poreikiai ir prioritetai ir nustatytos skaidrios ir objektyvios vertimo proceso procedūros;
(20)
nuostatos, susijusios su EUROFOUND darbuotojais, turėtų būti suderintos su Tarnybos nuostatais ir kitų Sąjungos tarnautojų įdarbinimo sąlygomis (toliau – Kitų tarnautojų įdarbinimo sąlygos), nustatytomis Tarybos reglamentu (EEB, Euratomas, EAPB) Nr. 259/68 (5);
(21)
EUROFOUND turėtų imtis būtinų priemonių, kad konfidenciali informacija būtų tvarkoma ir apdorojama saugiai. Kai reikalaujama, EUROFOUND turėtų priimti saugumo taisykles, lygiavertes išdėstytosioms Komisijos sprendimuose (ES, Euratomas) 2015/443 (6) ir (ES, Euratomas) 2015/444 (7);
(22)
siekiant užtikrinti EUROFOUND veiklos tęstinumą, kol bus įgyvendintas šis reglamentas, būtina nustatyti pereinamojo laikotarpio biudžeto nuostatas ir pereinamojo laikotarpio nuostatas dėl Valdančiosios tarybos, vykdomojo direktoriaus ir darbuotojų,
PRIĖMĖ ŠĮ REGLAMENTĄ:
I SKYRIUS
TIKSLAI IR UŽDUOTYS
1 straipsnis
Įsteigimas ir tikslai
1.   Šiuo reglamentu įsteigiamas Europos gyvenimo ir darbo sąlygų gerinimo fondas (toliau – EUROFOUND) kaip Sąjungos agentūra.
2.   EUROFOUND tikslas – teikti Komisijai, kitoms Sąjungos institucijoms, įstaigoms ir agentūroms, valstybėms narėms ir socialiniams partneriams paramą formuojant ir įgyvendinant gyvenimo ir darbo sąlygoms gerinti skirtą politiką, rengiant užimtumo politiką ir skatinant administracijos ir darbuotojų dialogą.
Tuo tikslu EUROFOUND kaupia ir skleidžia žinias, teikia politikai formuoti reikalingus duomenis ir paslaugas, įskaitant tyrimais grindžiamas išvadas, ir sudaro palankesnes sąlygas žinių mainams tarp Sąjungos ir nacionalinių subjektų.
2 straipsnis
Užduotys
1.   1 straipsnio 2 dalyje nurodytose politikos srityse EUROFOUND, visapusiškai paisydamas valstybių narių kompetencijos, vykdo šias užduotis:
a)
analizuoja pokyčius ir teikia valstybių narių ir, kai taikytina, kitų valstybių politikos, institucinės sistemos ir praktikos lyginamąją analizę;
b)
renka duomenis, pavyzdžiui, atlikdamas tyrimus, ir analizuoja gyvenimo ir darbo sąlygų tendencijas, užimtumo ir darbo rinkų pokyčius;
c)
analizuoja darbo santykių sistemų, o ypač socialinio dialogo, pokyčius Sąjungos mastu ir valstybėse narėse;
d)
atlieka arba užsako atitinkamų socialinių ir ekonominių pokyčių ir susijusių politikos klausimų srities analitinius tyrimus ir atlieka tos srities mokslinius tyrimus;
e)
kai taikytina, gavęs Komisijos prašymą, atlieka bandomuosius projektus ir vykdo parengiamuosius veiksmus;
f)
rengia forumus, kuriuose Vyriausybės, socialiniai partneriai ir kiti suinteresuotieji subjektai gali nacionaliniu lygmeniu keistis patirtimi ir informacija, įskaitant įrodymais pagrįstą informaciją ir analizę;
g)
administruoja ir teikia priemones ir duomenų rinkinius politikos formuotojams, socialiniams partneriams, akademinėms įstaigoms ir kitiems suinteresuotiesiems subjektams;
h)
pagal 30 straipsnį nustato santykių su trečiosiomis valstybėmis ir tarptautinėmis organizacijomis strategiją EUROFOUND kompetencijai priklausančiais klausimais.
2.   Tais atvejais, kai reikalingi nauji analitiniai tyrimai, prieš priimdamos politikos sprendimus, Sąjungos institucijos pagal Europos Parlamento ir Tarybos reglamentą (ES, Euratomas) 2018/1046 (8) atsižvelgia į EUROFOUND ekspertines žinias ir visus atitinkamos srities analitinius tyrimus, kuriuos jis yra atlikęs arba gali atlikti.
3.   EUROFOUND, siekdamas palengvinti ir stiprinti bendradarbiavimą su kitomis atitinkamomis Sąjungos agentūromis, gali su jomis sudaryti bendradarbiavimo susitarimus.
4.   Vykdydamas jam pavestas užduotis EUROFOUND palaiko glaudžius ryšius visų pirma su specializuotomis valstybinėmis ar privačiomis, nacionalinėmis ar tarptautinėmis įstaigomis, su valdžios institucijomis, su akademinėmis ir tyrimų įstaigomis, su darbuotojų ir darbdavių organizacijomis, taip pat su nacionalinėmis trišalėmis įstaigomis, jeigu jų yra. Nedarant poveikio EUROFOUND tikslams ir uždaviniams, EUROFOUND bendradarbiauja su kitomis Sąjungos agentūromis, visų pirma su ES-OSHA ir CEDEFOP, siekdamas savo ir jų veiklos sinergijos ir papildomumo ir sykiu vengdamas bet kokio pastangų dubliavimosi.
II SKYRIUS
EUROFOUND VEIKLOS ORGANIZAVIMAS
3 straipsnis
Administravimo ir valdymo struktūra
EUROFOUND administravimo ir valdymo struktūrą sudaro:
a)
Valdančioji taryba;
b)
Vykdomoji valdyba;
c)
vykdomasis direktorius.
1 skirsnis
Valdančioji taryba
4 straipsnis
Valdančiosios tarybos sudėtis
1.   Į Valdančiosios tarybos sudėtį įeina:
a)
po vieną kiekvienos valstybės narės Vyriausybei atstovaujantį narį;
b)
po vieną kiekvienos valstybės narės darbdavių organizacijoms atstovaujantį narį;
c)
po vieną kiekvienos valstybės narės darbuotojų organizacijoms atstovaujantį narį;
d)
trys Komisijai atstovaujantys nariai;
e)
vienas Europos Parlamento paskirtas nepriklausomas ekspertas.
Visi a–d punktuose nurodyti nariai turi teisę balsuoti.
Narius, nurodytus a, b ir c punktuose, skiria Taryba, remdamasi atitinkamai valstybių narių ir Europos darbdavių bei darbuotojų organizacijų pateiktais paskirtų kandidatų sąrašais.
Komisija skiria d punkte nurodytus narius.
Atsakingas Europos Parlamento komitetas skiria e punkte nurodytą ekspertą.
2.   Kiekvienas Valdančiosios tarybos narys turi pakaitinį narį. Nariui nedalyvaujant, jam atstovauja pakaitinis narys. Pakaitiniai nariai skiriami pagal 1 dalį.
3.   Valdančiosios tarybos nariai ir jų pakaitiniai nariai paskiriami kandidatais ir skiriami nariais remiantis jų žiniomis socialinės ir darbo politikos srityje, atsižvelgiant į atitinkamus jų įgūdžius, tokius kaip vadybos, administravimo ir biudžeto valdymo įgūdžiai, ir EUROFOUND pagrindinių užduočių srities ekspertines žinias, kad jie galėtų efektyviai atlikti priežiūros vaidmenį. Siekdamos užtikrinti Valdančiosios tarybos darbo tęstinumą, visos joje atstovaujamos šalys deda pastangas, kad jų atstovai keistųsi kuo rečiau. Visos šalys siekia, kad Valdančiojoje taryboje būtų proporcingas moterų ir vyrų skaičius.
4.   Kiekvienas narys ir pakaitinis narys, pradėdamas eiti pareigas, pasirašo rašytinį pareiškimą, kuriuo patvirtina, kad jis nėra interesų konflikto situacijoje. Kiekvienas narys ir pakaitinis narys atnaujina savo pareiškimą, kai pasikeičia su bet kokiu interesų konfliktu susijusios aplinkybės. EUROFOUND pareiškimus ir jų atnaujintą informaciją skelbia savo interneto svetainėje.
5.   Narių ir pakaitinių narių kadencija trunka ketverius metus. Jų kadencija gali būti pratęsta. Kai baigiasi narių ir pakaitinių narių kadencija arba jie atsistatydina, savo pareigas jie eina tol, kol yra paskiriami kitai kadencijai arba pakeičiami.
6.   Vyriausybių, darbdavių organizacijų ir darbuotojų organizacijų atstovai Valdančiojoje taryboje sudaro atitinkamas grupes. Kiekviena grupė paskiria koordinatorių, kad atskirų grupių ir bendri grupių svarstymai vyktų efektyviau. Darbdavių ir darbuotojų atstovų grupių koordinatoriai turi būti atitinkamų Europos organizacijų atstovai ir gali būti skiriami iš paskirtųjų Valdančiosios tarybos narių. Koordinatoriai, kurie nėra paskirti Valdančiosios tarybos nariais pagal 1 dalį, dalyvauja Valdančiosios tarybos posėdžiuose be teisės balsuoti.
5 straipsnis
Valdančiosios tarybos funkcijos
1.   Valdančioji taryba:
a)
teikia strategines EUROFOUND veiklos gaires;
b)
kiekvienais metais dviejų trečdalių teisę balsuoti turinčių narių balsų dauguma pagal 6 straipsnį priima EUROFOUND programavimo dokumentą, kuriame pateikiama EUROFOUND daugiametė darbo programa ir jo metinė kitų metų darbo programa;
c)
dviejų trečdalių teisę balsuoti turinčių narių balsų dauguma priima EUROFOUND metinį biudžetą ir vykdo kitas su tuo biudžetu susijusias funkcijas pagal III skyrių;
d)
priima konsoliduotąją metinę veiklos ataskaitą kartu su EUROFOUND veiklos vertinimu, kasmet iki liepos 1 d. pateikia juos Europos Parlamentui, Tarybai, Komisijai ir Audito Rūmams ir viešai paskelbia konsoliduotąją metinę veiklos ataskaitą;
e)
priima EUROFOUND taikomas finansines taisykles pagal 17 straipsnį;
f)
atsižvelgdama į įgyvendintinų priemonių sąnaudas ir naudą, priima sukčiavimo rizikai proporcingą kovos su sukčiavimu strategiją;
g)
priima savo narių ir nepriklausomų ekspertų, taip pat deleguotųjų nacionalinių ekspertų ir kitų darbuotojų, kurie nėra EUROFOUND įdarbinti, kaip nurodyta 20 straipsnyje, interesų konfliktų prevencijos ir valdymo taisykles;
h)
remdamasi poreikių analize priima ir reguliariai naujina komunikacijos ir sklaidos planus ir į juos atsižvelgia rengdama EUROFOUND programavimo dokumentą;
i)
priima savo darbo tvarkos taisykles;
j)
vadovaudamasi 2 dalimi, vykdo su EUROFOUND darbuotojais susijusius įgaliojimus, kurie paskyrimų tarnybai suteikti Tarnybos nuostatuose ir kurie tarnybai, įgaliotai sudaryti darbo sutartis, suteikti Kitų tarnautojų įdarbinimo sąlygose (toliau – paskyrimų tarnybos įgaliojimai);
k)
vadovaudamasi Tarnybos nuostatų 110 straipsniu, priima atitinkamas Tarnybos nuostatų ir Kitų tarnautojų įdarbinimo sąlygų įgyvendinimo taisykles;
l)
vadovaudamasi 19 straipsniu, skiria vykdomąjį direktorių ir, kai taikytina, pratęsia jo kadenciją arba atleidžia jį iš pareigų;
m)
laikydamasi Tarnybos nuostatų ir Kitų tarnautojų įdarbinimo sąlygų, skiria apskaitos pareigūną, kuris vykdo pareigas visiškai nepriklausomai;
n)
priima Vykdomosios valdybos darbo tvarkos taisykles;
o)
steigia ir panaikina patariamuosius komitetus pagal 12 straipsnį ir priima jų darbo tvarkos taisykles;
p)
gavusi vidaus ar išorės audito ataskaitas ir vertinimus, taip pat Europos kovos su sukčiavimu tarnybos (toliau – OLAF) tyrimų išvadas ir rekomendacijas, prižiūri, kad būtų imamasi tinkamų tolesnių veiksmų;
q)
pagal 30 straipsnį įgalioja sudaryti bendradarbiavimo susitarimus su trečiųjų valstybių kompetentingomis institucijomis ir su tarptautinėmis organizacijomis.
2.   Vadovaudamasi Tarnybos nuostatų 110 straipsniu, Valdančioji taryba priima Tarnybos nuostatų 2 straipsnio 1 dalimi ir Kitų tarnautojų įdarbinimo sąlygų 6 straipsniu grindžiamą sprendimą, kuriuo atitinkami paskyrimų tarnybos įgaliojimai deleguojami vykdomajam direktoriui ir nustatomos tų deleguotų įgaliojimų sustabdymo sąlygos. Vykdomajam direktoriui leidžiama tuos įgaliojimus perdeleguoti.
Prireikus dėl išskirtinių aplinkybių Valdančioji taryba gali laikinai sustabdyti vykdomajam direktoriui deleguotus paskyrimų tarnybos įgaliojimus ir vykdomojo direktoriaus perdeleguotus įgaliojimus. Tokiais atvejais Valdančioji taryba ribotam laikotarpiui deleguoja juos vienam iš paskirtų Komisijos atstovų arba darbuotojui, kuris nėra vykdomasis direktorius.
6 straipsnis
Daugiametis ir metinis programavimas
1.   Vadovaudamasis šio reglamento 11 straipsnio 5 dalies f punktu vykdomasis direktorius kasmet parengia programavimo dokumento projektą, kuriame pagal Deleguotojo reglamento (ES) Nr. 1271/2013 32 straipsnį pateikiama daugiametė ir metinė darbo programa.
2.   Vykdomasis direktorius pateikia 1 dalyje nurodytą programavimo dokumento projektą Valdančiajai tarybai. Valdančiajai tarybai patvirtinus programavimo dokumento projektą, jis kasmet ne vėliau kaip sausio 31 d. pateikiamas Komisijai, Europos Parlamentui ir Tarybai. Vykdomasis direktorius pateikia visas atnaujintas to dokumento versijas pagal tą pačią procedūrą. Valdančioji taryba priima programavimo dokumentą atsižvelgusi į Komisijos nuomonę.
Galutinai priėmus bendrąjį Sąjungos biudžetą programavimo dokumentas prireikus atitinkamai pakoreguojamas ir tampa galutiniu.
3.   Daugiametėje darbo programoje, vengiant programuojamos veiklos dubliavimosi su kitų agentūrų veikla, nustatomas bendras strateginis programavimas, įskaitant tikslus, numatomus rezultatus ir veiklos rezultatų rodiklius. Joje taip pat nustatomas išteklių, įskaitant daugiametį biudžetą ir darbuotojus, programavimas. Į ją įtraukiama santykių su trečiosiomis valstybėmis ir tarptautinėmis organizacijomis strategija pagal 30 straipsnį, su šia strategija susiję veiksmai bei nurodomi susiję ištekliai.
4.   Metinė darbo programa turi derėti su 3 dalyje nurodyta daugiamete darbo programa. Joje nustatomi:
a)
išsamūs tikslai ir numatomi rezultatai, įskaitant veiklos rezultatų rodiklius;
b)
finansuotinų veiksmų aprašas, įskaitant planuojamas priemones, kuriomis siekiama didinti efektyvumą;
c)
kiekvienam veiksmui skiriami finansiniai ir žmogiškieji ištekliai, vadovaujantis veikla grindžiamo biudžeto sudarymo ir valdymo principais;
d)
galimi veiksmai palaikant santykius su trečiosiomis valstybėmis ir tarptautinėmis organizacijomis pagal 30 straipsnį.
Joje aiškiai nurodoma, kokie veiksmai, palyginti su praėjusiais finansiniais metais, buvo pridėti, pakeisti arba išbraukti.
5.   Jei EUROFOUND pavedama vykdyti naują veiklą, Valdančioji taryba iš dalies pakeičia priimtą metinę darbo programą. Valdančioji taryba gali deleguoti vykdomajam direktoriui įgaliojimus daryti neesminius metinės darbo programos pakeitimus.
Bet kokie esminiai metinės darbo programos pakeitimai priimami laikantis tokios pačios procedūros, kaip priimant pirminę metinę darbo programą.
6.   Išteklių programavimas atnaujinamas kasmet. Strateginis programavimas prireikus atnaujinamas visų pirma atsižvelgiant į 28 straipsnyje nurodyto vertinimo rezultatus.
Jei EUROFOUND pavedama vykdyti naują veiklą tam, kad būtų vykdomos 2 straipsnyje nustatytos užduotys, į tai atsižvelgiama rengiant jo išteklių ir finansinio programavimo dokumentus, nedarant poveikio Europos Parlamento ir Tarybos (toliau – biudžeto valdymo institucija) įgaliojimams.
7 straipsnis
Valdančiosios tarybos pirmininkas
1.   Valdančioji taryba išsirenka pirmininką ir tris pirmininko pavaduotojus taip:
a)
vieną iš valstybių narių Vyriausybėms atstovaujančių narių,
b)
vieną iš darbdavių organizacijoms atstovaujančių narių,
c)
vieną iš darbuotojų organizacijoms atstovaujančių narių ir
d)
vieną iš Komisijai atstovaujančių narių.
Pirmininkas ir jo pavaduotojai renkami dviejų trečdalių teisę balsuoti turinčių Valdančiosios tarybos narių balsų dauguma.
2.   Pirmininko ir pirmininko pavaduotojų kadencija trunka vienus metus. Jų kadencija gali būti pratęsta. Jei kadencijos metu jie netenka Valdančiosios tarybos nario statuso, tą pačią dieną automatiškai baigiasi ir jų kadencija.
8 straipsnis
Valdančiosios tarybos posėdžiai
1.   Valdančiosios tarybos posėdžius šaukia pirmininkas.
2.   Vykdomasis direktorius dalyvauja svarstymuose be teisės balsuoti.
3.   Valdančiosios tarybos eilinis posėdis vyksta vieną kartą per metus. Be to, Valdančioji taryba susirenka į posėdį pirmininko iniciatyva, Komisijos arba ne mažiau kaip trečdalio Valdančiosios tarybos narių prašymu.
4.   Valdančioji taryba gali pakviesti bet kuri asmenį, kurio nuomonė gali būti svarbi, dalyvauti jos posėdžiuose stebėtojo teisėmis. Europos laisvosios prekybos asociacijos (toliau – ELPA) valstybių, kurios yra Europos ekonominės erdvės susitarimo (toliau – EEE susitarimas) šalys, atstovai Valdančiosios tarybos posėdžiuose gali dalyvauti stebėtojų teisėmis, jeigu jų dalyvavimas EUROFOUND veikloje yra numatytas EEE susitarime.
5.   EUROFOUND teikia Valdančiajai tarybai sekretoriato paslaugas.
9 straipsnis
Valdančiosios tarybos balsavimo taisyklės
1.   Nedarant poveikio 5 straipsnio 1 dalies b ir c punktų, 7 straipsnio 1 dalies antros pastraipos ir 19 straipsnio 7 dalies nuostatų taikymui, Valdančioji taryba sprendimus priima teisę balsuoti turinčių narių balsų dauguma.
2.   Kiekvienas teisę balsuoti turintis narys turi vieną balsą. Jeigu teisę balsuoti turintis narys nedalyvauja, jo teise balsuoti turi teisę pasinaudoti jo pakaitinis narys.
3.   Pirmininkas balsuoja.
4.   Vykdomasis direktorius dalyvauja svarstymuose be teisės balsuoti.
5.   Valdančiosios tarybos darbo tvarkos taisyklėse nustatoma išsamesnė balsavimo tvarka, visų pirma aplinkybės, kuriomis vienas narys gali veikti kito nario vardu.
2 skirsnis
Vykdomoji valdyba
10 straipsnis
Vykdomoji valdyba
1.   Valdančiajai tarybai padeda Vykdomoji valdyba.
2.   Vykdomoji valdyba:
a)
rengia sprendimus, kuriuos priima Valdančioji taryba;
b)
drauge su Valdančiąja taryba prižiūri, kad būtų imamasi tinkamų tolesnių veiksmų, gavus vidaus ar išorės audito ataskaitas ir vertinimus, taip pat OLAF atliktų tyrimų išvadas ir rekomendacijas;
c)
siekdama sustiprinti administracinio ir biudžeto valdymo priežiūrą, bet nedarydama poveikio vykdomojo direktoriaus pareigoms, nustatytoms 11 straipsnyje, prireikus jį konsultuoja Valdančiosios tarybos sprendimų įgyvendinimo klausimais.
3.   Jei būtina dėl skubos priežasčių, Vykdomoji valdyba, laikydamasi 5 straipsnio 2 dalyje nurodytų sąlygų, gali Valdančiosios tarybos vardu priimti tam tikrus laikinus sprendimus, įskaitant sprendimą sustabdyti deleguotus paskyrimų tarnybos įgaliojimus ir sprendimus dėl biudžeto klausimų.
4.   Vykdomąją valdybą sudaro Valdančiosios tarybos pirmininkas, trys pirmininko pavaduotojai, 4 straipsnio 6 dalyje nurodytų trijų grupių koordinatoriai ir vienas Komisijos atstovas. Kiekviena 4 straipsnio 6 dalyje nurodyta grupė gali paskirti ne daugiau kaip du pakaitinius narius, kurie gali dalyvauti Vykdomosios valdybos posėdžiuose, jei nedalyvauja atitinkamos grupės paskirtas narys. Valdančiosios tarybos pirmininkas taip pat yra Vykdomosios valdybos pirmininkas. Vykdomasis direktorius dalyvauja Vykdomosios valdybos posėdžiuose be teisės balsuoti.
5.   Vykdomosios valdybos narių kadencija trunka dvejus metus. Jų kadencija gali būti pratęsta. Vykdomosios valdybos nario kadencija baigiasi tą dieną, kai baigiasi jo narystė Valdančiojoje taryboje.
6.   Vykdomoji valdyba susirenka į posėdį tris kartus per metus. Be to, ji susirenka į posėdį pirmininko iniciatyva arba savo narių prašymu. 4 straipsnio 6 dalyje nurodytų trijų grupių koordinatoriai po kiekvieno posėdžio deda kuo didesnes pastangas laiku ir skaidriai informuoti savo grupės narius apie diskusijos turinį.
3 skirsnis
Vykdomasis direktorius
11 straipsnis
Vykdomojo direktoriaus pareigos
1.   Vykdomasis direktorius atsako už EUROFOUND valdymą pagal Valdančiosios tarybos nustatytą strateginę kryptį ir yra atskaitingas Valdančiajai tarybai.
2.   Nedarant poveikio Komisijos, Valdančiosios tarybos ir Vykdomosios valdybos įgaliojimams, vykdomasis direktorius savo pareigas vykdo nepriklausomai ir nesiekia gauti jokios Vyriausybės ar kitos įstaigos nurodymų bei jais nesivadovauja.
3.   Gavęs prašymą, vykdomasis direktorius Europos Parlamentui pateikia savo pareigų vykdymo ataskaitą. Taryba gali paprašyti, kad vykdomasis direktorius pateiktų savo pareigų vykdymo ataskaitą.
4.   Vykdomasis direktorius yra EUROFOUND teisinis atstovas.
5.   Vykdomasis direktorius atsako už EUROFOUND šiuo reglamentu pavestų užduočių įgyvendinimą. Visų pirma vykdomasis direktorius atsako už:
a)
EUROFOUND einamosios veiklos administravimą, įskaitant su darbuotojais susijusių įgaliojimų, kurie jam buvo suteikti pagal 5 straipsnio 2 dalį, vykdymą;
b)
Valdančiosios tarybos priimtų sprendimų įgyvendinimą;
c)
sprendimų dėl žmogiškųjų išteklių valdymo priėmimą, remiantis 5 straipsnio 2 dalyje nurodytu sprendimu;
d)
tai, kad priimant sprendimus dėl EUROFOUND vidaus struktūrų ir prireikus dėl jų pakeitimo būtų atsižvelgta į su EUROFOUND veikla ir patikimu biudžeto valdymu susijusias reikmes;
e)
direktoriaus pavaduotojo, padedančio vykdomajam direktoriui vykdyti EUROFOUND funkcijas ir veiklą, atranką ir paskyrimą;
f)
programavimo dokumento rengimą ir jo pateikimą, pasikonsultavus su Komisija, Valdančiajai tarybai;
g)
programavimo dokumento įgyvendinimą ir atsiskaitymą už jo įgyvendinimą Valdančiajai tarybai;
h)
konsoliduotosios EUROFOUND metinės veiklos ataskaitos rengimą ir jos pateikimą Valdančiajai tarybai vertinti ir priimti;
i)
veiksmingos priežiūros sistemos, kurią taikant būtų galima atlikti 28 straipsnyje nurodytus reguliarius vertinimus, ir ataskaitų teikimo sistemos, kurią taikant būtų apibendrinti tų vertinimų rezultatai, įdiegimą;
j)
EUROFOUND taikytinų finansinių taisyklių projekto rengimą;
k)
EUROFOUND pajamų ir išlaidų sąmatos projekto, įtraukiamo į EUROFOUND programavimo dokumentą, rengimą ir EUROFOUND biudžeto vykdymą;
l)
veiksmų, kurių imamasi gavus vidaus ar išorės audito ataskaitas ir vertinimus, taip pat OLAF tyrimų išvadas, plano rengimą ir pažangos ataskaitų teikimą du kartus per metus Komisijai ir reguliariai – Valdančiajai tarybai ir Vykdomajai valdybai;
m)
pastangas užtikrinti lyčių pusiausvyrą EUROFOUND;
n)
Sąjungos finansinių interesų apsaugą taikant sukčiavimo, korupcijos ir kitos neteisėtos veiklos prevencijos priemones, atliekant veiksmingus patikrinimus, ir, jeigu nustatoma pažeidimų, susigrąžinant netinkamai išmokėtas sumas ir prireikus imantis veiksmingų, proporcingų ir atgrasomųjų administracinių ir finansinių sankcijų;
o)
EUROFOUND kovos su sukčiavimu strategijos rengimą ir jos pateikimą Valdančiajai tarybai tvirtinti;
p)
kai taikytina, bendradarbiavimą su kitomis Sąjungos agentūromis ir bendradarbiavimo susitarimų su jomis sudarymą.
6.   Vykdomasis direktorius taip pat yra atsakingas nuspręsti, ar būtina steigti ryšių palaikymo biurą Briuselyje EUROFOUND bendradarbiavimui su atitinkamomis Sąjungos institucijomis plėtoti, kad EUROFOUND užduotys būtų vykdomos našiai ir efektyviai. Norint priimti tokį sprendimą, turi būti gautas išankstinis Komisijos, Valdančiosios tarybos ir atitinkamos valstybės narės pritarimas. Veiklos, kurią vykdys tas ryšių palaikymo biuras, sritis sprendime nustatoma taip, kad būtų išvengta nebūtinų išlaidų ir bet kokių administracinių EUROFOUND funkcijų dubliavimo.
4 skirsnis
Patariamieji komitetai
12 straipsnis
Patariamieji komitetai
1.   Valdančioji taryba gali steigti patariamuosius komitetus, atsižvelgdama į EUROFOUND programavimo dokumentuose nustatytas prioritetines politikos sritis.
2.   Patariamieji komitetai yra veiklos organai, įsteigti siekiant užtikrinti EUROFOUND vykdomų mokslinių tyrimų kokybę, taip pat plačią atsakomybę už projektus ir jų rezultatus, skatinant dalyvavimą EUROFOUND programų įgyvendinime ir teikiant konsultacijas bei naujus pasiūlymus.
3.   Patariamieji komitetai, bendradarbiaudami su Valdančiąja taryba ir Vykdomąja valdyba, vykdo šias pagrindines su mokslinių tyrimų projektais susijusias funkcijas:
a)
konsultuoja projektų rengimo ir įgyvendinimo klausimais;
b)
stebi, kaip jie įgyvendinami;
c)
vertina jų rezultatus;
d)
konsultuoja rezultatų sklaidos klausimais.
4.   4 straipsnio 6 dalyje nurodytų grupių koordinatoriai prižiūri patariamųjų komitetų narių skyrimą ir dalyvavimą pagal Valdančiosios tarybos darbo tvarkos taisykles.
5.   Valdančioji taryba, atsižvelgdama į EUROFOUND programavimo dokumentuose nustatytus prioritetus, gali panaikinti patariamuosius komitetus, įsteigtus pagal 1 dalį.
III SKYRIUS
FINANSINĖS NUOSTATOS
13 straipsnis
Biudžetas
1.   Visų EUROFOUND pajamų ir išlaidų sąmata rengiama kiekvienais finansiniais metais ir pateikiama EUROFOUND biudžete. Finansiniai metai atitinka kalendorinius metus.
2.   Turi būti užtikrintas EUROFOUND biudžeto pajamų ir išlaidų balansas.
3.   Nedarant poveikio kitiems ištekliams, EUROFOUND pajamas sudaro:
a)
į Sąjungos bendrąjį biudžetą įtrauktas Sąjungos įnašas;
b)
savanoriški valstybių narių finansiniai įnašai;
c)
mokesčiai už leidinius ir EUROFOUND teikiamas paslaugas;
d)
trečiųjų valstybių, dalyvaujančių EUROFOUND veikloje, kaip nustatyta 30 straipsnyje, įnašas.
4.   EUROFOUND išlaidas sudaro darbuotojų darbo užmokestis, administracinės ir infrastruktūros išlaidos ir veiklos išlaidos.
14 straipsnis
Biudžeto sudarymas
1.   Vykdomasis direktorius kasmet parengia preliminarų kitų finansinių metų EUROFOUND pajamų ir išlaidų sąmatos projektą, į kurį įtraukia ir etatų planą, ir išsiunčia jį Valdančiajai tarybai.
Preliminarus sąmatos projektas grindžiamas 6 straipsnio 1 dalyje nurodyto metinio programavimo dokumento tikslais ir numatomais rezultatais ir jį rengiant atsižvelgiama į finansinius išteklius, būtinus tiems tikslams ir numatomiems rezultatams pasiekti, laikantis rezultatais grindžiamo biudžeto sudarymo principo.
2.   Remdamasi preliminariu sąmatos projektu, Valdančioji taryba priima kitų finansinių metų EUROFOUND pajamų ir išlaidų sąmatos projektą ir ne vėliau kaip kiekvienų metų sausio 31 d. išsiunčia jį Komisijai.
3.   Komisija sąmatos projektą kartu su Sąjungos bendrojo biudžeto projektu išsiunčia biudžeto valdymo institucijai. EUROFOUND taip pat gali susipažinti su šiuo sąmatos projektu.
4.   Remdamasi šiuo sąmatos projektu, Komisija į Sąjungos bendrojo biudžeto projektą, kurį Sutarties dėl Europos Sąjungos veikimo (toliau – SESV) 313 ir 314 straipsniuose nustatyta tvarka teikia biudžeto valdymo institucijai, įtraukia sąmatą, jos nuomone, reikalingą etatų planui, ir įnašo, kuris bus mokamas iš bendrojo biudžeto, sumą.
5.   Biudžeto valdymo institucija patvirtina EUROFOUND skiriamo įnašo iš Sąjungos bendrojo biudžeto asignavimus.
6.   Biudžeto valdymo institucija tvirtina EUROFOUND etatų planą.
7.   EUROFOUND biudžetą priima Valdančioji taryba. Jis tampa galutiniu po to, kai galutinai priimamas Sąjungos bendrasis biudžetas ir prireikus EUROFOUND biudžetas atitinkamai pakoreguojamas. Bet kokie EUROFOUND biudžeto, įskaitant etatų planą, pakeitimai priimami laikantis tos pačios procedūros.
8.   Bet kuriam su statyba susijusiam projektui, kuris gali turėti didelį poveikį EUROFOUND biudžetui, taikomas Deleguotasis reglamentas (ES) Nr. 1271/2013.
15 straipsnis
Biudžeto vykdymas
1.   EUROFOUND biudžetą vykdo vykdomasis direktorius.
2.   Vykdomasis direktorius kasmet išsiunčia biudžeto valdymo institucijai visą informaciją, reikalingą vertinimo procedūrų išvadoms parengti.
16 straipsnis
Finansinių ataskaitų teikimas ir įvykdymo patvirtinimas
1.   EUROFOUND apskaitos pareigūnas išsiunčia Komisijos apskaitos pareigūnui ir Audito Rūmams finansinių metų (N metai) preliminarias finansines ataskaitas ne vėliau kaip kitų finansinių metų kovo 1 d. (N + 1 metai).
2.   Ne vėliau kaip N + 1 metų kovo 31 d. EUROFOUND išsiunčia Europos Parlamentui, Tarybai, Komisijai ir Audito Rūmams N metų biudžeto ir finansų valdymo ataskaitą.
3.   Ne vėliau kaip N + 1 metų kovo 31 d. Komisijos apskaitos pareigūnas išsiunčia Audito Rūmams EUROFOUND N metų preliminarias finansines ataskaitas kartu su Komisijos finansinėmis ataskaitomis.
4.   Gavęs Audito Rūmų pastabas dėl EUROFOUND N metų preliminarių finansinių ataskaitų, laikydamasis Reglamento (ES, Euratomas) 2018/1046 246 straipsnio, apskaitos pareigūnas parengia EUROFOUND tų metų galutines finansines ataskaitas. Vykdomasis direktorius pateikia jas Valdančiajai tarybai, kad ji pareikštų savo nuomonę.
5.   Valdančioji taryba pateikia nuomonę dėl EUROFOUND N metų galutinių finansinių ataskaitų.
6.   Ne vėliau kaip N + 1 metų liepos 1 d. EUROFOUND apskaitos pareigūnas N metų galutines finansines ataskaitas kartu su Valdančiosios tarybos nuomone nusiunčia Europos Parlamentui, Tarybai, Komisijai ir Audito Rūmams.
7.   N metų galutinės finansinės ataskaitos paskelbiamos Europos Sąjungos oficialiajame leidinyje ne vėliau kaip N + 1 metų lapkričio 15 d.
8.   Ne vėliau kaip N + 1 metų rugsėjo 30 d. vykdomasis direktorius nusiunčia Audito Rūmams atsakymą į jų metinėje ataskaitoje pateiktas pastabas. Atsakymą vykdomasis direktorius taip pat nusiunčia Valdančiajai tarybai.
9.   Europos Parlamento prašymu vykdomasis direktorius pateikia jam visą informaciją, kurios reikia, kad būtų užtikrinta sklandi N metų biudžeto įvykdymo patvirtinimo procedūra, pagal Deleguotojo reglamento (ES) Nr. 1271/2013 109 straipsnio 3 dalį.
10.   Iki N + 2 metų gegužės 15 d. Europos Parlamentas, remdamasis Tarybos kvalifikuota balsų dauguma priimta rekomendacija, patvirtina vykdomajam direktoriui, kad N metų biudžetas įvykdytas.
17 straipsnis
Finansinės taisyklės
Pasikonsultavusi su Komisija, Valdančioji taryba priima EUROFOUND taikomas finansines taisykles. Jos negali nukrypti nuo Deleguotojo reglamento (ES) Nr. 1271/2013, išskyrus atvejus, kai nukrypti reikia specialiai dėl EUROFOUND veiklos ir yra gautas išankstinis Komisijos pritarimas.
IV SKYRIUS
DARBUOTOJAI
18 straipsnis
Bendrosios nuostatos
1.   EUROFOUND darbuotojams taikomi Tarnybos nuostatai ir Kitų tarnautojų įdarbinimo sąlygos, taip pat Sąjungos institucijų susitarimu priimtos Tarnybos nuostatų ir Kitų tarnautojų įdarbinimo sąlygų įgyvendinimo taisyklės.
2.   Valdančioji taryba, vadovaudamasi Tarnybos nuostatų 110 straipsniu, priima atitinkamas Tarnybos nuostatų ir Kitų tarnautojų įdarbinimo sąlygų įgyvendinimo taisykles.
19 straipsnis
Vykdomasis direktorius
1.   Vykdomasis direktorius yra vienas iš darbuotojų ir yra įdarbinamas pagal Kitų tarnautojų įdarbinimo sąlygų 2 straipsnio a punktą kaip EUROFOUND laikinasis darbuotojas.
2.   Vykdomąjį direktorių skiria Valdančioji taryba iš Komisijos pasiūlytų kandidatų sąrašo po atviros ir skaidrios atrankos procedūros.
Atrinktas kandidatas kviečiamas padaryti pareiškimą Europos Parlamente ir atsakyti į Parlamento narių klausimus. Dėl to keitimosi nuomonėmis negali nepagrįstai užtrukti paskyrimo procesas.
Sudarant sutartį su vykdomuoju direktoriumi, EUROFOUND atstovauja Valdančiosios tarybos pirmininkas.
3.   Vykdomojo direktoriaus kadencija trunka penkerius metus. Iki to laikotarpio pabaigos Komisija atlieka vertinimą, kuriame atsižvelgiama į vykdomojo direktoriaus veiklos rezultatų įvertinimą ir būsimas EUROFOUND užduotis bei iššūkius.
4.   Remdamasi 3 dalyje nurodytu vertinimu, Valdančioji taryba gali vykdomojo direktoriaus kadenciją pratęsti vieną kartą ne ilgesniam kaip penkerių metų laikotarpiui.
5.   Vykdomasis direktorius, kurio kadencija buvo pratęsta, baigiantis visam laikotarpiui nebegali dalyvauti kitoje atrankos į tas pačias pareigas procedūroje.
6.   Vykdomasis direktorius gali būti atleistas iš pareigų tik Valdančiosios tarybos sprendimu. Priimdama tokį sprendimą, Valdančioji taryba atsižvelgia į Komisijos atliktą vykdomojo direktoriaus veiklos rezultatų vertinimą, kaip nurodyta 3 dalyje.
7.   Sprendimus dėl vykdomojo direktoriaus skyrimo, jo kadencijos pratęsimo arba atleidimo iš pareigų Valdančioji taryba priima dviejų trečdalių teisę balsuoti turinčių narių balsų dauguma.
20 straipsnis
Deleguotieji nacionaliniai ekspertai ir kiti darbuotojai
1.   EUROFOUND gali naudotis deleguotųjų nacionalinių ekspertų ar kitų darbuotojų, neįdarbintų EUROFOUND, paslaugomis.
2.   Valdančioji taryba priima sprendimą, kuriuo nustatomos nacionalinių ekspertų delegavimo į EUROFOUND taisyklės.
V SKYRIUS
BENDROSIOS NUOSTATOS
21 straipsnis
Teisinis statusas
1.   EUROFOUND yra Sąjungos agentūra. Jis turi juridinio asmens statusą.
2.   Kiekvienoje valstybėje narėje EUROFOUND naudojasi plačiausiu teisnumu, suteikiamu juridiniams asmenims pagal nacionalinę teisę. Visų pirma jis gali įsigyti kilnojamąjį ir nekilnojamąjį turtą, juo disponuoti ir būti šalimi teismo procese.
3.   EUROFOUND būstinė yra Dubline.
4.   Pagal 11 straipsnio 6 dalį EUROFOUND gali įsteigti ryšių palaikymo biurą Briuselyje savo bendradarbiavimui su atitinkamomis Sąjungos institucijomis plėtoti.
22 straipsnis
Privilegijos ir imunitetai
EUROFOUND ir jo darbuotojams taikomas Protokolas Nr. 7 dėl Europos Sąjungos privilegijų ir imunitetų.
23 straipsnis
Kalbų vartojimo tvarka
1.   EUROFOUND taikomos Tarybos reglamento Nr. 1 (9) nuostatos.
2.   EUROFOUND veiklai reikalingas vertimo paslaugas teikia Vertimo centras.
24 straipsnis
Skaidrumas ir duomenų apsauga
1.   EUROFOUND savo veiklą vykdo itin skaidriai.
2.   EUROFOUND turimiems dokumentams taikomas Europos Parlamento ir Tarybos reglamentas (EB) Nr. 1049/2001 (10).
3.   Per šešis mėnesius nuo pirmojo posėdžio dienos Valdančioji taryba priima išsamias Reglamento (EB) Nr. 1049/2001 taikymo taisykles.
4.   EUROFOUND vykdomam asmens duomenų tvarkymui taikomas Europos Parlamento ir Tarybos reglamentas (ES) 2018/1725 (11). Per šešis mėnesius nuo pirmojo posėdžio dienos Valdančioji taryba nustato priemones, kuriomis EUROFOUND taiko Reglamentą (ES) 2018/1725, įskaitant priemones dėl duomenų apsaugos pareigūno paskyrimo. Tos priemonės nustatomos pasikonsultavus su Europos duomenų apsaugos priežiūros pareigūnu.
25 straipsnis
Kova su sukčiavimu
1.   Siekdama palengvinti Europos Parlamento ir Tarybos reglamente (ES, Euratomas) Nr. 883/2013 (12) numatytą kovą su sukčiavimu, korupcija ir kita neteisėta veikla, EUROFOUND ne vėliau kaip 2019 m. rugpjūčio 21 d. prisijungia prie 1999 m. gegužės 25 d. Europos Parlamento, Europos Sąjungos Tarybos ir Europos Bendrijų Komisijos tarpinstitucinio susitarimo dėl Europos kovos su sukčiavimu tarnybos (OLAF) atliekamų vidaus tyrimų (13) ir priima atitinkamas visiems EUROFOUND darbuotojams taikytinas nuostatas naudodamas to susitarimo priede pateiktą šabloną.
2.   Audito Rūmams suteikiami įgaliojimai atlikti visų dotacijų gavėjų, rangovų ir subrangovų, iš EUROFOUND gavusių Sąjungos lėšų, dokumentų auditą ir auditą vietoje.
3.   OLAF gali atlikti tyrimus, įskaitant patikras ir inspektavimus vietoje, laikydamasi Reglamente (ES, Euratomas) Nr. 883/2013 ir Tarybos reglamente (Euratomas, EB) Nr. 2185/96 (14) nustatytų nuostatų ir procedūrų, siekdama nustatyti, ar vykdant pagal EUROFOUND finansuojamą dotacijos susitarimą, dotacijos sprendimą ar sutartį, nebūta sukčiavimo, korupcijos ar kitos neteisėtos veiklos atvejų, darančių poveikį Sąjungos finansiniams interesams.
4.   Nedarant poveikio 1, 2 ir 3 dalims, į EUROFOUND bendradarbiavimo susitarimus su trečiosiomis valstybėmis bei tarptautinėmis organizacijomis, sutartis, dotacijų susitarimus bei dotacijų sprendimus įtraukiamos nuostatos, kuriomis Audito Rūmams ir OLAF aiškiai suteikiami įgaliojimai atlikti tokį auditą ir tyrimus, atsižvelgiant į jų atitinkamą kompetenciją.
26 straipsnis
Įslaptintos informacijos ir neskelbtinos neįslaptintos informacijos apsaugos taisyklės
Prireikus EUROFOUND priima saugumo taisykles, kurios turi būti lygiavertės Komisijos saugumo taisyklėms, kuriomis užtikrinamas Europos Sąjungos įslaptintos informacijos ir neskelbtinos neįslaptintos informacijos saugumas, kaip nustatyta sprendimuose (ES, Euratomas) 2015/443 ir (ES, Euratomas) 2015/444. Kai tikslinga, EUROFOUND apsaugos taisyklės apima, be kita ko, keitimosi tokia informacija, jos tvarkymo ir saugojimo nuostatas.
27 straipsnis
Atsakomybė
1.   EUROFOUND sutartinę atsakomybę reglamentuoja atitinkamai sutarčiai taikoma teisė.
2.   Europos Sąjungos Teisingumo Teismo (toliau – Teisingumo Teismas) jurisdikcijai priklauso priimti sprendimus pagal bet kurią EUROFOUND sudarytos sutarties arbitražinę išlygą.
3.   Nesutartinės atsakomybės atveju EUROFOUND pagal bendruosius teisės principus, bendrus valstybių narių teisei, atlygina bet kokią žalą, kurią padaro jo padaliniai arba jo darbuotojai vykdydami savo pareigas.
4.   Teisingumo Teismo jurisdikcijai priklauso spręsti ginčus dėl 3 dalyje nurodyto žalos atlyginimo.
5.   Asmeninę EUROFOUND darbuotojų atsakomybę EUROFOUND atžvilgiu reglamentuoja Tarnybos nuostatuose ar Kitų tarnautojų įdarbinimo sąlygose išdėstytos nuostatos.
28 straipsnis
Vertinimas
1.   Pagal Deleguotojo reglamento (ES) Nr. 1271/2013 29 straipsnio 5 dalį EUROFOUND atlieka tų programų ir veiklos, dėl kurių patiriamos didelės išlaidos, ex ante ir ex post vertinimus.
2.   Ne vėliau kaip 2024 m. vasario 21 d. ir po to kas penkerius metus Komisija užtikrina, kad pagal Komisijos gaires būtų atliktas EUROFOUND veiklos rezultatų, susijusių su jo tikslais, įgaliojimais ir užduotimis, vertinimas. Atlikdama vertinimą, Komisija konsultuojasi su Valdančiosios tarybos nariais ir kitais pagrindiniais suinteresuotaisiais subjektais. Visų pirma įvertinamas galimas poreikis iš dalies keisti EUROFOUND įgaliojimus ir tokių pakeitimų finansinės pasekmės.
3.   Komisija vertinimo išvadas pateikia Europos Parlamentui, Tarybai ir Valdančiajai tarybai. Vertinimo išvados skelbiamos viešai.
29 straipsnis
Administraciniai tyrimai
Europos ombudsmenas turi teisę vykdyti EUROFOUND veiklos tyrimus pagal SESV 228 straipsnį.
30 straipsnis
Bendradarbiavimas su trečiosiomis valstybėmis ir tarptautinėmis organizacijomis
1.   Tiek, kiek būtina šiame reglamente išdėstytiems tikslams pasiekti ir nedarant poveikio atitinkamai valstybių narių ir Sąjungos institucijų kompetencijai, EUROFOUND gali bendradarbiauti su trečiųjų valstybių kompetentingomis institucijomis ir su tarptautinėmis organizacijomis.
Todėl EUROFOUND, gavęs Valdančiosios tarybos leidimą, kurį patvirtina Komisija, gali sudaryti darbo susitarimus su trečiųjų valstybių kompetentingomis institucijomis ir su tarptautinėmis organizacijomis. Dėl tų susitarimų negali atsirasti teisinių įpareigojimų Sąjungai ar valstybėms narėms.
2.   EUROFOUND veikloje gali dalyvauti trečiosios valstybės, kurios tuo tikslu yra sudariusios susitarimus su Sąjunga.
Remiantis atitinkamomis pirmoje pastraipoje nurodytų susitarimų nuostatomis, parengiamos nuostatos, kuriomis konkrečiai įvardijamas tų atitinkamų trečiųjų valstybių dalyvavimo EUROFOUND veikloje pobūdis, mastas ir būdas, be kita ko, su dalyvavimu EUROFOUND vykdomose iniciatyvose, finansiniais įnašais ir darbuotojais susijusios nuostatos. Tų susitarimų nuostatos dėl darbuotojų visais atvejais turi atitikti Tarnybos nuostatus.
3.   Valdančioji taryba priima santykių su trečiosiomis valstybėmis ir tarptautinėmis organizacijomis strategiją EUROFOUND kompetencijai priklausančiais klausimais.
31 straipsnis
Susitarimas dėl būstinės ir veiklos sąlygos
1.   Susitarime dėl būstinės, kurį EUROFOUND sudaro su priimančiąja valstybe nare, nustatomos reikiamos nuostatos dėl EUROFOUND įkurdinimo priimančiojoje valstybėje narėje ir patalpų, kurias turi suteikti ta valstybė narė, taip pat specialios taisyklės, EUROFOUND priimančioje valstybėje narėje taikytinos EUROFOUND vykdomajam direktoriui, Valdančiosios tarybos nariams, darbuotojams ir jų šeimų nariams.
2.   EUROFOUND priimančioji valstybė narė sudaro sąlygas, kurių reikia EUROFOUND veikimui užtikrinti, įskaitant daugiakalbį europinį darbuotojų vaikų švietimą ir tinkamą transporto infrastruktūrą.
VI SKYRIUS
PEREINAMOJO LAIKOTARPIO NUOSTATOS
32 straipsnis
Pereinamojo laikotarpio nuostatos dėl Valdančiosios tarybos
Pagal Reglamento (EEB) Nr. 1365/75 6 straipsnį įsteigtos Valdybos nariai eina savo pareigas ir vykdo šio reglamento 5 straipsnyje nurodytas Valdančiosios tarybos funkcijas iki tol, kol paskiriami nauji Valdančiosios tarybos nariai ir nepriklausomas ekspertas pagal šio reglamento 4 straipsnio 1 dalį.
33 straipsnis
Pereinamojo laikotarpio nuostatos dėl darbuotojų
1.   Pagal Reglamento (EEB) Nr. 1365/75 8 straipsnį paskirtam EUROFOUND direktoriui likusiam jo kadencijos laikotarpiui suteikiami šio reglamento 11 straipsnyje nustatyti vykdomojo direktoriaus įgaliojimai. Kitos jo sutarties sąlygos nesikeičia.
2.   Jeigu šio reglamento įsigaliojimo metu vyksta vykdomojo direktoriaus atrankos ir paskyrimo procedūra, iki tos procedūros pabaigos taikomas Reglamento (EEB) Nr. 1365/75 8 straipsnis.
3.   Šis reglamentas nedaro poveikio darbuotojų, įdarbintų pagal Reglamentą (EEB) Nr. 1365/75, teisėms ir pareigoms. Jų darbo sutartys gali būti atnaujinamos pagal šį reglamentą laikantis Tarnybos nuostatų ir Kitų tarnautojų įdarbinimo sąlygų.
EUROFOUND ryšių palaikymo biuras, veikiantis šio reglamento įsigaliojimo metu, neuždaromas.
34 straipsnis
Pereinamojo laikotarpio nuostatos dėl biudžeto
Pagal Reglamento (EEB) Nr. 1365/75 15 straipsnį patvirtintų biudžetų įvykdymo procedūra atliekama pagal to reglamento 16 straipsnį.
VII SKYRIUS
BAIGIAMOSIOS NUOSTATOS
35 straipsnis
Panaikinimas
Reglamentas (EEB) Nr. 1365/75 panaikinamas, o visos nuorodos į panaikintą reglamentą laikomos nuorodomis į šį reglamentą.
36 straipsnis
Tolesnis Valdybos priimtų vidaus taisyklių galiojimas
Pagal Reglamentą (EEB) Nr. 1365/75 Valdybos priimtos vidaus taisyklės galioja toliau po 2019 m. vasario 20 d., išskyrus atvejus, kai taikydama šį reglamentą Valdančioji taryba nusprendžia kitaip.
37 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Strasbūre 2019 m. sausio 16 d.
Europos Parlamento vardu
Pirmininkas
A. TAJANI
Tarybos vardu
Pirmininkas
G. CIAMBA
(1)  OL C 209, 2017 6 30, p. 49.
(2)  2018 m. gruodžio 11 d. Europos Parlamento pozicija (dar nepaskelbta Oficialiajame leidinyje) ir 2018 m. gruodžio 20 d. Tarybos sprendimas.
(3)  1975 m. gegužės 26 d. Tarybos reglamentas (EEB) Nr. 1365/75 dėl Europos gyvenimo ir darbo sąlygų gerinimo fondo įsteigimo (OL L 139, 1975 5 30, p. 1).
(4)  2013 m. rugsėjo 30 d. Komisijos deleguotasis reglamentas (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (OL L 328, 2013 12 7, p. 42).
(5)  OL L 56, 1968 3 4, p. 1.
(6)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).
(7)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).
(8)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES ir kuriuo panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).
(9)  Tarybos reglamentas Nr. 1, nustatantis kalbas, kurios turi būti vartojamos Europos ekonominėje bendrijoje (OL 17, 1958 10 6, p. 385).
(10)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).
(11)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
(12)  2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1).
(13)  OL L 136, 1999 5 31, p. 15.
(14)  1996 m. lapkričio 11 d. Tarybos reglamentas (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (OL L 292, 1996 11 15, p. 2).

Summary:
Europos gyvenimo ir darbo sąlygų gerinimo fondas
Europos gyvenimo ir darbo sąlygų gerinimo fondas
 
DOKUMENTAS, KURIO SANTRAUKA PATEIKIAMA:
Reglamentas (ES) 2019/127, kuriuo įsteigiamas Europos gyvenimo ir darbo sąlygų gerinimo fondas (EUROFOUND)
KOKS ŠIO REGLAMENTO TIKSLAS?
Juo panaikinamas ir pakeičiamas Reglamentas (EEB) Nr. 1365/75 kuriuo 1975 m. buvo įsteigtas Europos gyvenimo ir darbo sąlygų gerinimo fondas (EUROFOUND).  Juo suderinamos taisyklės dėl Eurofound, kad būtų atsižvelgiama į trišalį jo pobūdį. Jį valdo taryba, kurią sudaro šių sričių atstovai:ES šalių vyriausybės;ES šalių darbdaviai ir darbuotojai – socialiniai partneriai irEuropos Komisija.  
PAGRINDINIAI ASPEKTAI
Tikslas
Kaip vienos iš ES decentralizuotų agentūrų, Eurofound tikslas yra teikti paramą Komisijai, kitoms ES institucijoms ir organizacijoms, ES šalims ir socialiniams partneriams, įgyvendinant šią politiką:gerinti gyvenimo ir darbo sąlygas;  rengti užimtumo politiką ir  skatinti administracijos bei darbuotojų dialogą.  Jis siekia įgyvendinti šį tikslą:kaupdamas ir skleisdamas žinias;  teikdamas politikai formuoti reikalingus duomenis ir paslaugas, įskaitant tyrimais grindžiamas išvadas, ir  sudarydamas palankesnes sąlygas žinių mainams tarp ES ir nacionalinių subjektų.  Užduotys
Visapusiškai paisydamas ES šalių kompetencijos Eurofound:analizuoja pokyčius ir teikia ES šalių ir, kai taikytina, kitų valstybių politikos, institucinės sistemos ir praktikos lyginamąją analizę;  renka duomenis ir analizuoja gyvenimo ir darbo sąlygų tendencijas, užimtumo ir darbo rinkų pokyčius;  analizuoja darbo santykių sistemų, o ypač socialinio dialogo, pokyčius ES ir nacionaliniu mastu;  tiria atitinkamus socialinius ir ekonominius pokyčius ir susijusius politikos klausimus ir atlieka tos srities mokslinius tyrimus;  gavęs Komisijos prašymą, atlieka bandomuosius projektus ir vykdo parengiamuosius veiksmus;  rengia forumus, kuriuose suinteresuotieji subjektai gali nacionaliniu lygmeniu keistis patirtimi ir informacija;  administruoja ir teikia priemones bei duomenų rinkinius politikos formuotojams, socialiniams partneriams, akademinėms įstaigoms ir kitiems suinteresuotiesiems subjektams;  nustato santykių su trečiosiomis valstybėmis ir tarptautinėmis organizacijomis strategiją savo kompetencijai priklausančiais klausimais.  Struktūra
Eurofound, kuris yra įsisteigęs Dubline, Airijoje, turi Valdančiąją tarybą, Vykdomąją valdybą ir vykdomąjį direktorių.
Valdančioji taryba
Ją sudaro:po vieną atstovą iš kiekvienos ES šalies;  po vieną kiekvienos ES šalies darbdavių organizacijoms atstovaujantį narį;  po vieną kiekvienos ES šalies darbuotojų organizacijoms atstovaujantį narį;  trys Komisijai atstovaujantys nariai;  vienas Europos Parlamento paskirtas nepriklausomas ekspertas.  Tarybos pagrindinės funkcijos:teikti strategines Eurofound veiklos gaires;  priimti Eurofound programavimo dokumentą;  priimti Eurofound biudžetą;  priimti darbo tvarkos taisykles (įskaitant Vykdomosios valdybos darbo tvarkos taisykles), finansines taisykles, interesų konfliktų prevencijos ir valdymo taisykles bei kovos su sukčiavimu strategiją;  skirti vykdomąjį direktorių.  Valdančioji taryba dviejų trečdalių teisę balsuoti turinčių narių balsų dauguma išsirenka pirmininką ir tris pirmininko pavaduotojus, atstovaujančius įvairiems interesams. Jų kadencija trunka vienus metus ir gali būti pratęsta.
Ji gali kurti patariamuosius komitetus, atsižvelgdama į Eurofound programavimo dokumentuose nustatytas prioritetines politikos sritis.
Vykdomoji valdyba
Vykdomoji valdyba padeda Valdančiajai tarybai:rengdama jos sprendimus;  drauge su Valdančiąja taryba prižiūrėdama, kad būtų imamasi tinkamų tolesnių veiksmų, gavus vidaus ar išorės audito ataskaitas ir vertinimus, taip pat OLAF atliktų tyrimų išvadas ir rekomendacijas;  siekdama sustiprinti administracinio ir biudžeto valdymo priežiūrą, prireikus konsultuoja vykdomąjį direktorių Valdančiosios tarybos sprendimų įgyvendinimo klausimais.  Vykdomasis direktorius
Vykdomasis direktorius yra atsakingas už šiuos klausimus:už Eurofound valdymą ir Eurofound tikslų bei biudžeto įgyvendinimą;  už programavimo dokumento projekto rengimą su daugiamete ir metine darbo programa, atitinkančia Reglamentą (ES) Nr. 1271/2013 dėl finansinių taisyklių, taikomų ES agentūroms ir įstaigoms.  Darbo programos
Programavimo dokumento projektas teikiamas Valdančiajai tarybai, kuri jį patvirtina, o vėliau jis kasmet ne vėliau kaip sausio 31 d. pateikiamas Komisijai, Europos Parlamentui ir Tarybai.Daugiametėje darbo programoje nustatyta:bendras strateginis programavimas, įskaitant tikslus;numatomi rezultatai ir veiklos rezultatų rodikliai;išteklių, įskaitant daugiametį biudžetą ir darbuotojus, programavimas.  Metinė darbo programa turi derėti su daugiamete darbo programa, joje nustatomi:išsamūs tikslai ir numatomi rezultatai, įskaitant veiklos rezultatų rodiklius;finansuotinų veiksmų aprašas, įskaitant planuojamas priemones, kuriomis siekiama didinti efektyvumą;kiekvienam veiksmui skiriami finansiniai ir žmogiškieji ištekliai;galimi veiksmai palaikant santykius su trečiosiomis valstybėmis ir tarptautinėmis organizacijomis.  Abiejose programose reikia vengti dubliavimosi su kitų ES agentūrų veikla. Eurofound glaudžiai bendradarbiauja su kitomis dviem trišalėmis agentūromis: Europos darbuotojų saugos ir sveikatos agentūra (EU-OSHA) ir Europos profesinio mokymo plėtros centru (Cedefop).  Biudžetas
Visų Eurofound pajamų ir išlaidų sąmata rengiama kiekvienais finansiniais metais ir pateikiama Eurofound biudžete. Turi būti užtikrintas biudžeto pajamų ir išlaidų balansas.Jo pajamas sudaro:į ES bendrąjį biudžetą įtrauktas ES įnašas;savanoriški ES šalių finansiniai įnašai;mokesčiai už leidinius ir Eurofound teikiamas paslaugas;trečiųjų valstybių, dalyvaujančių Eurofound veikloje, įnašas.  Jo išlaidas sudaro:darbuotojų darbo užmokestis;administracinės ir infrastruktūros išlaidos;veiklos išlaidos.  Vertinimas
Ne vėliau kaip 2024 m. vasario 21 d. ir po to kas penkerius metus Komisija užtikrina, kad būtų atliktas Eurofound veiklos rezultatų, susijusių su jo tikslais, įgaliojimais ir užduotimis, vertinimas.
NUO KADA TAIKOMAS ŠIS REGLAMENTAS?
Reglamentas taikomas nuo 2019 m. vasario 20 d.
KONTEKSTAS
Daugiau informacijos žr.:Kas mes esame (Eurofound).  
PAGRINDINIS DOKUMENTAS
2019 m. sausio 16 d. Europos Parlamento ir Tarybos reglamentas (ES) 2019/127, kuriuo įsteigiamas Europos gyvenimo ir darbo sąlygų gerinimo fondas (Eurofound) ir panaikinamas Tarybos reglamentas (EEB) Nr. 1365/75 (OL L 30, 2019 1 31, p. 74–89)
SUSIJĘ DOKUMENTAI
2019 m. sausio 16 d. Europos Parlamento ir Tarybos reglamentas (ES) 2019/126, kuriuo įsteigiama Europos darbuotojų saugos ir sveikatos agentūra (EU-OSHA) ir panaikinamas Tarybos reglamentas (EB) Nr. 2062/94 (OL L 30, 2019 1 31, p. 58–73)
2019 m. sausio 16 d. Europos Parlamento ir Tarybos reglamentas (ES) 2019/128, kuriuo įsteigiamas Europos profesinio mokymo plėtros centras (CEDEFOP) ir panaikinamas Tarybos reglamentas (EEB) Nr. 337/75 (OL L 30, 2019 1 31, p. 90–105)
2013 m. rugsėjo 30 d. Komisijos deleguotasis reglamentas (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (OL L 328, 2013 12 7, p. 42–68)
paskutinis atnaujinimas 04.04.2019